**ELŐTERJESZTÉS**

Tiszavasvári Város Önkormányzata Képviselő-testületének

**2025. február 20-án** tartandó **rendes nyílt** testületi ülésére

**Az előterjesztés tárgya:** **Tájékoztató a 2025. évi közfoglalkoztatási programokról**

**Melléklet:** -

**Az előterjesztés előadója:** Balázsi Csilla polgármester

**Az előterjesztés témafelelőse:** Krasznainé dr. Csikós Magdolna igazgatási és szociálpolitikai osztályvezető

**Ügyiratszám:** TPH/3173-1/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.30. pont |
| Szociális és Humán Bizottság | SZMSZ 5. melléklet 1.10. pont |
|  |  |

**Az ülésre meghívni javasolt szervek, személyek:**

|  |  |
| --- | --- |
| dr. Groncsák Andrea | [groncsakandrea@gmail.com](mailto:groncsakandrea@gmail.com) |
|  |  |
|  |  |

Tiszavasvári, 2025. február 14.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 e–mail: tvonkph@tiszavasvari.hu

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**Tájékoztató a 2025. évi közfoglalkoztatási programokról**

**Tisztelt Képviselő-testület!**

Tiszavasvári Város Önkormányzata Képviselő-testülete „A közfoglalkoztatási feladatok jövőbeni ellátásáról” szóló 70/2017. (III.30) Kt. számú határozatával döntött arról, hogy a közfoglalkoztatással összefüggő valamennyi feladat ellátásával - közfeladat-ellátási és a közfoglalkoztatással összefüggő feladatellátást biztosító közalkalmazottak tekintetében továbbfoglalkoztatási kötelezettséggel - 2017. május 1-től a Tiszavasvári Településszolgáltatási és Vagyonkezelő Nonprofit Korlátolt Felelősségű Társaságot bízza meg, egyidejűleg elfogadta az erre vonatkozó feladat-ellátási szerződést.

A Tiva-Szolg Nonprofit Kft. és Tiszavasvári Város Önkormányzata között létrejött közszolgáltatási szerződés értelmében a Kft. évente javaslatot kér az önkormányzattól, önkormányzati intézményektől a következő évi közfoglalkoztatási programok tervezéséhez.

**A 2025. évi közmunka programok tervezéséhez a javaslatát az önkormányzat képviselő-testülete a 305/2024 (XI.21.) Kt. sz. határozatával elfogadta.**

A fent hivatkozott közszolgáltatási szerződés az alábbiakat tartalmazza a TIVA-Szolg Nonprofit Kft. feladat-ellátási kötelezettsége körében:

„A Szabolcs-Szatmár-Bereg Megyei Kormányhivatal Tiszavasvári Járási Hivatal Foglalkoztatási Osztálya által megjelölt időpontig elkészíti a tárgyévi közfoglalkoztatási programok tervezetét, melynek tartalmáról haladéktalanul tájékoztatja az önkormányzatot. Gondoskodik a közfoglalkoztatási programok határidőben történő benyújtásáról.

Az év közben jelentkező közmunkaerő igény benyújtása esetén az önkormányzatot haladéktalanul tájékoztatja. A közfoglalkoztatásra épülő mintaprogramok keretében az éves közmunkaprogram hosszabbításának lehetősége esetén a szükséges intézkedéseket, jognyilatkozatokat megteszi, önkormányzatot haladéktalanul tájékoztatja. A tájékoztatás kiterjed a programok bemutatására, a programokon belül megvalósítani kívánt feladatok egyes tevékenységek paramétereinek konkretizálására, részletes kifejtésére, a foglalkoztatottak létszámára, dologi igényre, igényelt támogatás mértékére.”

**Fentiek értelmében a Tiva-Szolg Kft. ügyvezetője megküldte a 2025. évre eddig ismert, elfogadott közmunka programok összegfoglaló leírását, mely a határozat-tervezet mellékletét képezi.**

Kérem a Tisztelt Képviselő-testületet, hogy a határozat-tervezetet megtárgyalni és elfogadni szíveskedjen.

Tiszavasvári, 2025. február 14.

**Balázsi Csilla**

**polgármester**

**HATÁROZAT-TERVEZET**

**Tiszavasvári Város Önkormányzata**

**Képviselő-testületének**

**……./2025. (II.20.) Kt. számú**

**határozata**

**Tájékoztató a 2025. évi közfoglalkoztatási programokról**

Tiszavasvári Város Önkormányzata Képviselő-testülete „**Tájékoztató a 2025. évi közfoglalkoztatási programokról”** szóló előterjesztéssel kapcsolatban az alábbi döntést hozza**:**

1. Elfogadja a **2025. évi közfoglalkoztatási programokat,** a határozat 1. sz. mellékletét képező Tiva-szolg Kft. által megküldött összefoglaló alapján.
2. Felkéri a polgármestert, hogy a határozatot továbbítsa a Tiva-Szolg Kft. ügyvezetője részére.

**Határidő:** azonnal **Felelős:** Balázsi Csilla

polgármester

**……/2025 (II.20.) Kt határozat 1. sz. melléklete**

**Tiva-Szolg Kft. által megküldött 2025. évi közfoglalkoztatási programok bemutatása**

„**Közfoglalkoztatás 2025**

A járási startmunka minta- és ráépülő programok 2025. évben is 12 hónap időtartamra tervezhetőek.

Fontos változás azonban, hogy a járási startmunka minta- és ráépülő program keretében az eddigi három helyett kettő programtípus, az értékteremtő program és a szociális típusú program indítására van lehetőség. Az értékteremtő program magába foglalja a helyi sajátosságokra épülő programelemet, valamint a mezőgazdasági programelemet.

Az értékteremtő program keretében 55 fő foglalkoztatásával terveztünk.

**Mezőgazdaság:**

A növénytermesztés a Soproni úti önkormányzati földterületeken történik.

A szabad-területi zöldségtermesztést, elsősorban konyhakerti növények termesztését (paradicsom 0,3ha; paprika 0,4ha; káposzta 0,5 ha; uborka 0,4 ha; kukorica 2 ha, vöröshagyma 0,8 ha; fokhagyma 0,2 ha; energianyár 2,2ha,) összesen 6,8 ha területen folytatnánk.

Parkokba kiültetendő virágok nevelését, ültetését is ebben a programban szeretnénk megvalósítani.

Fólia sátorban történő növénytermesztés. A meglévő 2 fóliasátorban kívánjuk a zöldségtermesztést folytatni. Szabadtéren paradicsom termesztés 500m2, uborka termesztés 500m2 területen történik a továbbiakban is. Tervezzük tojótyúk megvásárlását 500 db mennyiségben. A tojótyúkot a Bábolna Tetra Kft-től kívánjuk beszerezni, mivel előre le kell foglalni már előző évben, illetőleg évek óta ők a beszállítók részünkre. A tojótyúk különleges takarmányára való tekintettel kész tojótápot tervezünk beszerezni, illetve kukoricát tervezünk 15.000 kg-ot. A megtermelt termények a közétkeztetésben kerülnek elsődlegesen felhasználásra, a többi terméket pedig értékesítjük, elsősorban Tiszavasvári lakosok részére.

**Betonelem gyártás:**

A program során tervezzük ismételten 3.600 db betonelem gyártását. A korábbi évekhez hasonlóan vízelvezető folyókát, betonoszlopot és járdalapot, szegélykövet tervezünk gyártani.

Tervezzük a program keretében közterületi kukák, padok gyártását, felújítását / festés helyreállítás stb. /, virágládák készítését, felújítását, amely a szociális programban kerül kihelyezésre. Tervezzük a játszóterek karbantartását, festését, hiányzó elemek pótlását. Tervezzük továbbá pad, kuka, virágláda, raktárak festését, közúti asztalfestést. A munkaeszközök (pl cirokseprű, lombseprű, vesszőseprű), gyorsan elhasználódnak ezért tervezzük újak megvásárlását. A betonelemeket elsődlegesen saját felhasználásra gyártjuk amelyet a szociális programban helyezzük ki.

A programhoz szükséges önerő: 1.884.686.-

**Szociális program** keretében 104 fő foglalkoztatását tervezzük.

Ebben a programban hajtjuk végre az Önkormányzati Intézményeknél felmerülő egyéb kőműves jellegű tevékenységeket, mint pl. vízelvezető rendszerek helyreállítása betonozással, víznyelő rácsok újra betonozása, folyókák kiépítése beton felhasználásával.

Sok az illegális hulladék az üdülőövezetben, a Széles és Keskeny utakon, Józsefháza településrészen. Ezek összegyűjtése, elszállíttatása és kezeltetése 2025 évben is kiemelt fontosságú feladat. Tervezzük az egész város területén a hulladék összeszedést, tisztítási feladatokat, a helyi programban előállított kukák, padok, és virágládák, járdalapok kihelyezését. A hulladékszállítás díja tartalmazza az ártalmatlanítás és szállítás költségét. Közlekedési táblák takarítását is tervezzük, közúthálózat rendbetételét, út javítást, kátyúzást, zúzott kővel történő terítést / helyreállítást (Déryné, Mester, Nagy L, Attila, Sólyom, Vasút, Schönherc Z, Üdülő), illetve út, padkák javítását Kornisné belső, Vásártér, Bocskai, Hősök, Kinizsi, Petőfi út. Az utak melletti területek takarítása, bozótvágás, kaszálás, útra hajló ágak lenyesése. Tervezünk fűkasza beszerzést, hogy egyszerre több helyszínen történik a munkavégzés, valamint a javítások, karbantartások miatt így jobban, biztosítható a munkavégzés. Tervezünk még járdajavítást is. A közfoglalkoztatottak által gyártott járdalapok lerakásával, 5 cm kavicságyra, 2 km hosszúságban, keletkező törmelék felszedésével és elszállításával. Kerékpár út javítási, karbantartási feladatokat is elvégzünk. Vízelvezető árkok tisztítása, a településhez tartozó mezőgazdasági földutak újabb karbantartása ( Pl. Sopron u.041,043, 046/1.hrsz.). A kátyúzáshoz hidegaszfalt beszerzését tervezzük. A korábbi programban beszerzett gréderrel, és kézi erővel tervezzük a munkaterület előkészítést. A programban megvalósul Tiszavasvári belterületen az Önkormányzat tulajdonában lévő zöldfelületek folyamatos kaszálása, illetve az őszi/ tavaszi időszakban a lehulló falevelek összeszedése Big-Bag zsákokba felszedése, elszállítása Önkormányzati tulajdonú mezőgazdasági területre, komposztálódás utáni beszántásra Folyamatos a Közintézmények csatornatakarítása, Tiszavasvári területén lévő belvízelvezető rendszer víznyelő rácsok karbantartása, víznyelők kitakarítása, játszóterek gaztalanítása. Hunyadi és a Császár köz mélyebb fekvésű területein vízelvezető folyókák kiépítésével történő vízkivezetés. Vízelvezető csatornák tisztítása.

A programhoz szükséges önerő: 3.211.842.”