**ELŐTERJESZTÉS**

Tiszavasvári Város Önkormányzata Képviselő-testületének

**2025. február 20-án** tartandó **rendes nyílt** ülésére

**Az előterjesztés tárgya:** **A Tiszavasvári gyepmesteri telep szüneteltetése hosszabbításáról**

**Melléklet:** -

**Az előterjesztés előadója:** Balázsi Csilla polgármester

**Az előterjesztés témafelelőse:** Krasznainé dr. Csikós Magdolna osztályvezető

**Ügyiratszám:** TPH/2909-1/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. sz. melléklet 1.10. pont |

**Az ülésre meghívni javasolt szervek, személyek:**

|  |  |
| --- | --- |
| dr. Groncsák Andrea Tiva-Szolg Kft ügyvezetője | groncsakandrea@gmail.com |
|  |  |
|  |  |

Tiszavasvári, 2025. február 14.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**A Tiszavasvári gyepmesteri telep szüneteltetése hosszabbításáról**

**Tisztelt Képviselő-testület!**

**Pályázati forrásból létesült a 4440 Tiszavasvári, Sopron utca alatti, 046/1 hrsz.-ú ingatlanon gyepmesteri telep kiszolgáló épülettel, és 2 db kennelsorral, mely használatba vételi engedélyt kapott** a Szabolcs-Szatmár-Bereg Vármegyei Kormányhivatal Építésügyi és Örökségvédelmi Főosztály határozata alapján. A döntés **2024. március 5. napján** véglegessé vált.

Jelenleg 2 kennelsor található a telepen, mely 13 kutya számára tud férőhelyet biztosítani.

A telep üzemeltetésével a képviselő-testület 2024. évben a Tiva-Szolg Városüzemeltetési Kft-t bízta meg.

**A gyepmesteri telep engedélyeztetése történt meg,** mivel az ebrendészeti telephez képest itt plusz követelmény egy állati tetem átvétel, állati melléktermék átvétel, elszállíttatás ártalmatlanításra is, mely önkormányzatoknál előírt, kötelező feladat. Erre a feladatra az ATEV Zrt-vel szerződést kötött a gyepmesteri telepet üzemeltető Tiva-Szolg Kft.

**A telep működéséhez az alábbi feltételek adottak:** eszközök, felszerelés, autó, kiszolgáló épület.

**Az ATEV Zrt. szállításának, az állati tetem átvételének való megfeleléshez 2 db nagyméretű konténer vásárlásra van szükség a telepre.**

Az engedélyező hatósággal való egyeztetések alapján **az ebrendésznek meghatározott szakirányú végzettséggel nem szükséges rendelkeznie** a működési engedélyhez, de kiemelt cél az állatok szakszerű ellátása érdekében egy megfelelő tanfolyam elvégzésének támogatása a későbbiekben.

A kóbor állat befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021 (XII.27.) Korm. rendelet előírásai vonatkoznak a gyepmesteri telepek működtetésére. (Továbbiakban: kormányrendelet)

A kormányrendelet előírásai alapján **ebrendész** az az állatgondozásban jártas természetes személy, aki ebrendészeti, állategészségügyi, állatvédelmi és -higiéniai tevékenységet lát el.

**A Murmuczok Oktatási Centrum szervezésében kerül megszervezésre egy 60 órás online és levelező ebrendész képző tanfolyam, melynek díja 264 e Ft.**

**A telep vezetéséhez, működéséhez szükséges és alkalmas személyzetet továbbra is keresi az önkormányzat.**

Az **ebrendészeti tevékenység** a kormányrendelet előírása szerint: a település belterületén a kóbor állat befogása, gondozása, nyilvántartása, továbbá a kóbor állat örökbeadása, valamint a kóbor állat életének kioltása.

**Az állatok védelméről és kíméletéről szóló 1998. évi XXVIII. tv. 48/A § (3) alapján:**

„A települési – a főváros belterületén a fővárosi – önkormányzat kötelező feladata a település belterületén a kóbor állatok befogása. Az így befogott kóbor állat – amennyiben a befogástól számított 15 napon belül a kóbor állat tulajdonosa nem válik ismertté – az állam tulajdonába kerül. Az állatvédelmi hatóság gondoskodik az állat tulajdonjogának átruházásáról, ha ezt jogszabály kizárja vagy az eredménytelen, az állat végleges elhelyezéséről. Az elhelyezés eredménytelensége esetén – a külön jogszabályban meghatározott időtartam elteltével – az állat életét megengedett módon ki lehet oltani.”

Ugyanezen állatvédelmi törvény alapfogalmai között a 3.§ 10. pontjában szerepel:

„10. *állat életének megengedett módon való kioltása:* az állat életének a legkisebb szenvedés okozásával, valamint a faj adottságainak figyelembevételével történő szakszerű és gyors *kioltása.”*

**A kormányrendelet speciális előírásokat tartalmaz az állatok élete védelmére az alábbiakban:**

**„16. §** (1) A befogott kóbor állat életének kioltása a kóbor állat életének kioltására vonatkozó állatorvosi szakvélemény alapján, állatorvosi beavatkozás útján, az [Ávtv. 12. § (1) bekezdésének](https://njt.hu/jogszabaly/1998-28-00-00) megfelelően, a [(2) bekezdés](https://njt.hu/jogszabaly/1998-28-00-00) szerinti esetben, fájdalomtól mentesen történhet.

(2) A kóbor állat életét az [Ávtv. 45. § (1) bekezdése](https://njt.hu/jogszabaly/1998-28-00-00), valamint a (3) bekezdés szerinti eset kivételével a befogástól számított *45 napig* tilos kioltani. A befogástól számított *45. nap* elteltével kizárólag abban az esetben lehet kioltani a kóbor állat életét, ha

a) tulajdonosa a 11. § (4) bekezdése szerint ismeretlennek minősül,

b) az állatot nem fogadják örökbe, és

**c) további tartását nyilvántartásba vett állatmenhely nem vállalja.**

(3) A (2) bekezdésben meghatározott 45 napos időtartam legfeljebb 15 napra rövidíthető, ha az (1) bekezdés szerinti állatorvosi szakvélemény megállapítja, hogy a befogott kóbor állat

a) életben tartása több szenvedést jelentene számára, mint életének kioltása,

b) csekély életben maradási eséllyel bír, vagy

c) agresszív, viselkedészavaros, és ez nem egészségügyi állapotából fakad, valamint szakorvosi ellátás mellett sem várható változás.

(4) Az [Ávtv. 45. § (1) bekezdése](https://njt.hu/jogszabaly/1998-28-00-00) szerinti esetben a befogott kóbor állat életét a megengedett módon azonnal ki lehet oltani.”

**Így az állatok élete védelme érdekében mindenképpen cél kell, hogy legyen alapítványokkal való együttműködés, örökbefogadások elősegítése, az állatok gazdásítása.**

**A fenti jogszabályokból egyértelmű, hogy az önkormányzatnak mindent meg kell tennie annak érdekében, hogy a befogott állatokat állatmenhely részére, vagy magánszemélyeknek továbbadja.**

Egyeztetés történt a Nyíregyházi Állatbarát alapítvánnyal és a PCAS állatvédő egyesülettel is. Ők közösen vállalnák a telep segítését.

**Jelenleg még nincs írásos együttműködés alapítvánnyal, mely segítené az állatok gazdásítását.**

Elsődleges célként tűzték ki az egyeztetés során a civil szervezetek pervenciós programok szervezését, felvilágosító előadások tartását, chipeltetési ivartalanítási programok szervezését. Ezt követően kezdődhetnek meg a befogások.

**A telep szolgáltatási, ellátási területe Tiszavasvári közigazgatási területe lenne.**

Az üzemeltető Tiva-Szolg Kft. a már megkötött, és a képviselő-testület által is elfogadott közszolgáltatási szerződéssel látná el a feladatot jelenleg csupán Tiszavasvári részére. Későbbi tervek között szerepel a telep bővítése, hiszen a városnak is szüksége lenne több kapacitásra, és a környező települések is megkeresésre kerülhetnének szabad helyek terhére díj ellenében történő befogásokra.

A 2024. évben **állatorvosi szerződés került megkötésre Dr. Bodnár József állatorvossal**, aki vállalta a telep működésével kapcsolatos feladatokat.

A telep működési szabályzatai elkészültek, a működéshez biztosítani szükséges honlap működtetést, folyamatos telefonos ügyeletet, melynek a feltételei a Tiva-Szolg Kft keretein belül szintén adottak.

A Szabolcs-Szatmár-Bereg Vármegyei Kormányhivatal Élelmiszerlánc-biztonsági és Állategészségügyi Főosztálya, mint gyepmesteri telep működését engedélyező hatóság engedélyt adott a Tiva-Szolg Kft részére 2024. június 05. napjával a működtetés megkezdésére.

**Jelenleg a telep működtetése szünetelés alatt áll több okból is.**

A beindítást nehezítette az elmúlt időszakban:

* **megfelelő személyzet találása**
* **a működtetés költségeit saját erőből kell finanszírozni, erre semmilyen támogatást nem kap az önkormányzat**
* **alapítványokkal való együttműködés részleteinek kidolgozása szükséges az állatok továbbadása, gazdásítása, működtetéshez adományok bevonása érdekében**
* **kevés a férőhely, hamar telítődhet a férőhely**

A gyepmesteri telep szüneteltetését a Tiva-Szolg Kft 2024. évben jelezte az engedélyező hatóságnak.

A telep működésének a szüneteltetése határozatlan idejű a hatóságnál, így ezzel további teendő nincs, azonban **az üzemeltetés mihamarabbi beindítása több okból is indokolt.**

A létesítmény felépítése pályázati, hazai forrásból történt, így annak működtetése az önkormányzati vagyon megfelelő lakossági, önkormányzati érdekeket szolgáló célra történő hasznosítása miatt is indokolt.

**A beruházás megvalósítása Támogatói Okirata 18. pontja alapján a támogatásból megvalósuló beruházást a beruházás megvalósításától 5 évig az eredeti rendeltetésnek megfelelően kell használni, a létesítmény meg nem szüntethető, azt a kedvezményezett önkormányzat köteles fenntartani, üzemeltetni a nemzeti vagyonról szóló 2011. évi CXCVI. tv rendelkezéseinek megfelelően.**

A kóbor kutya helyzet megoldására hosszabb távon egy gyepmesteri telep működtetése lehet a megoldás.

A 2024. évben, és már a 2025. évben is történtek rendszeres ebbefogások a városban, melyek ideiglenes jelleggel rendezik a kóbor kutya helyzetet.

A legutóbbi befogás 2025. február 6-án volt, melynek során 18 db kutya került elvitelre a település közterületeiről.

A befogások költségei 1-1,5 millió Ft összegek alkalmanként, melynek során 18-27 db kutya kerül elvitelre. Ebbefogás kb. 2-3 havonta történik.

A Tiva-Szolg Kft keretein belül az előre kalkulált üzemeltetési költség kb. havi 1,5-2 millió Ft, melyet saját erőből kellene finanszírozni. **A 2025. évi önkormányzati költségvetésben jelenleg nem látszik erre fedezet.**

**Fentiek tükrében javaslom a gyepmesteri telep további szüneteltetését, 2025. szeptember 30. napjáig.**

**Kérem a Képviselő-testületet, hogy az előterjesztést megtárgyalni és a határozat-tervezetet elfogadni szíveskedjen**.

Tiszavasvári, 2025. február 14.

**Balázsi Csilla**

**polgármester**

**Határozat-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2024. (II. 20.) Kt. számú**

**határozata**

**(…./2024. (II. 20.) sz. Tiva-Szolg. Kft. alapítói határozat)**

**A Tiszavasvári gyepmesteri telep szüneteltetése hosszabbításáról**

Tiszavasvári Város Önkormányzata Képviselő-testülete **a Tiszavasvári gyepmesteri telep szüneteltetése hosszabbításáról** szóló előterjesztéssel kapcsolatban az alábbi határozatot hozza:

1. Jóváhagyja a Tiszavasvári városi gyepmesteri telep szüneteltetése hosszabbítását 2025. szeptember 30. napjáig.
2. Felkéri a polgármestert és a Tiva-Szolg Kft ügyvezetőjét, hogy a városi gyepmesteri telep működtetési feltételeihez a szükséges intézkedéseket tegye meg.
3. Felkéri a polgármestert, hogy jelen döntésről tájékoztassa a Tiva-Szolg Kft. ügyvezetőjét. A 2013. évi V. tv. (Ptk.) 3:109 § (4) bek. alapján az egyszemélyes társaság legfőbb szerv hatáskörébe tartozó kérdésekben az alapító döntése az ügyvezetéssel való közléssel válik hatályossá.

**Határidő:** azonnal

**Felelős:** Balázsi Csilla polgármester

és dr. Groncsák Andrea Tiva-Szolg Kft ügyvezetője